In nomine sancte et individue Trinitatis, Patris et Filii et Spiritus-Sancti. Quoniam omnium hominum, ut pote mortalium, actiones seu conventiones nimia temporum vetustate traduntur oblivioni, nichilque quod litterarum apicibus non sit attestatum in diuturna habetur memoria, idcirco ego Guilencus, Dei gracia Lingonensis ecclesie antistes, litteris et memorie mandare curavi donationem ecclesie Sancti-Michaelis Tornodorensis et domino Guidoni, ejusdem loci abbati, a nobis factam, ad noticiam scilicet presentium et memoriam futurorum. Noverint igitur tam presentes quam futuri dominum Guidonem, supradicte ecclesie abbatem, presentiam nostram adiisse, et, ut ipsi et ecclesie Tornodorensi ecclesiam Pimelle, in honore Sancte Marie fundatam, concederemus, postulasse. Idem vero abbas cappellam Sancti-Winemarii, que est in parrochia Sancte-Columbe virginis super fluvium Ermentionem sita, a nobis itidemque sinit. Quas petitiones nos benigne suscipientes, atque ipsius abbatis persone contradicere indignum ducentes, ecclesiam Pimelle cum omnibus appenditiis suis, atque supradictam cappellam cum omnibus possessionibus suis, ea videlicet libertate qua eam clerici ibi degentes habuisse noscuntur, domino abbati et ecclesie Tornodorensi perpetuo jure habendas concessimus, salvo tamen Lingonensis ecclesie jure, synodalibus scilicet debitis atque paratis. Harum donationum testes sunt Guido archidiaconus, cognomine Paganus; Erardus, decanus et archidiaconus; Jocelinus, archidiaconus; Lambertus, archidiaconus; Fulco, archidiaconus et cancellarius; Garnerius, archidiaconus; Girardus, Besuensis abbas; Garnerius, abbas ecclesie Sancti-Secani; Herbertus, abbas ecclesie Sancti-Stephani Divionensis; Willelmus, decanus; Garnerius, decanus; Millo, decanus Tornodorensis; Mainardus, decanus; Boso, decanus. Facta quidem est carta et in plenaria synodo Lingonensi recitata et confirmata, idus aprilis, anno ab Incarnatione Verbi Dei millesimo centesimo vicesimo septimo; in catedra sedis apostolice residente papa Honorio secundo, anno papatus ejus secundo; Guilenco, Lingonensi existente episcopo, anno episcopatus ejus secundo; in Galliis regnante rege Ludovico, Philippi regis filio. Quicumque igitur hanc donationem violaverit, nisi congrua satisfactione emendaverit, eterne maledictioni subjaceat.